*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 29ης Νοεμβρίου 1983

με την οποία εγκρίνεται το πρόγραμμα το οποίο αφορά το συμπλήρωμα του προγράμματος περί βελτιώσεως των συνθηκών μεταποιήσεως και εμπορίας των προϊόντων ζωικής προελεύσεως στην Ελλάδα σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην ελληνική γλώσσα είναι το μόνο αυθεντικό)

(83/606/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3164/82 (2), και ιδίως το άρθρο 5,

Εκτιμώντας:

ότι, στις 29 Απριλίου 1983, η ελληνική κυβέρνηση ανακοίνωσε το πρόγραμμα το οποίο αφορά το συμπλήρωμα του προγράμματος που έχει εγκριθεί κατόπιν αποφάσεως της Επιτροπής στις 22 Ιουνίου 1982 (3) και αναφέρεται στη βελτίωση των συνθηκών μεταποιήσεως και εμπορίας των προϊόντων ζωικής προελεύσεως, και παρείχε συμπληρωματικά στοιχεία στις 23 Σεπτεμβρίου 1983·

ότι στόχος του εν λόγω προγράμματος είναι ο εκσυγχρονισμός και η ανάπτυξη ενός δικτύου εμπορίας του φρέσκου γάλακτος και των φρέσκων γαλακτοκομικών προϊόντων· ότι αντιπροσωπεύει, λοιπόν, ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι τα μέρη του προγράμματος τα οποία αναφέρονται σε γαλακτοκομικά προϊόντα, άλλα από τα προϊόντα τα οποία παρασκευάζονται από γάλα αιγός ή προβάτου, εγκρίνονται μόνον, όσον αφορά τα σχέδια τα οποία κατατέθηκαν μετά τις 30 Απριλίου 1983, με την επιφύλαξη της πολιτικής την οποία πρόκειται να ακολουθήσει η Κοινότητα για να αντιμετωπίσει τα δομικά πλεονάσματα·

ότι η έγκριση των μερών αυτών του προγράμματος, λαμβάνοντας υπόψη όσα ελέχθησαν ανωτέρω, δεν θίγει τις αποφάσεις οι οποίες λαμβάνονται βάσει του άρθρου 14 του κανονισμού (ΕΟΚ) αριθ. 355/77 στον τομέα της κοινοτικής χρηματοδότησης των σχεδίων του αναφερθέντος τομέα·

ότι το πρόγραμμα περιέχει επαρκή αριθμό των στοιχείων τα οποία αναφέρονται στο άρθρο 3 του κανονισμού (ΕΟΚ) αριθ. 355/77, καταδεικνύοντας ότι οι στόχοι του άρθρου 1 του εν λόγω κανονισμού μπορούν να επιτευχθούν στον προβλεπόμενο τομέα· ότι η ορισθείσα προθεσμία για την πραγματοποίηση του προγράμματος δεν ξεπερνά την περίοδο η οποία αναφέρεται στο άρθρο 3 παράγραφος 1 στοιχείο ζ) αυτού του κανονισμού·

ότι παραμένει εκκρεμές το ερώτημα υπό ποίους όρους θα συνεχιστεί η κοινή δράση, η οποία καθιερώνεται από τον κανονισμό (ΕΟΚ) αριθ. 355/77, πέρα από την ορισθείσα από το άρθρο 16 παράγραφος 1 του εν λόγω κανονισμού προθεσμία· ότι είναι σκόπιμο, επομένως, να περιοριστεί η έγκριση του προγράμματος στα αιτήματα τα οποία αναφέρονται στο άρθρο 24 παράγραφος 4 του κανονισμού (ΕΟΚ) αριθ. 355/77·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το πρόγραμμα το οποίο αναφέρεται στο συμπλήρωμα του προγράμματος περί βελτιώσεως των συνθηκών μεταποίησης και εμπορίας των προϊόντων ζωικής προελεύσεως, το οποίο ανακοινώθηκε, στις 29 Απριλίου 1983 και συμπληρώθηκε στις 23 Σεπτεμβρίου 1983 από την ελληνική κυβέρνηση σύμφωνα με τον κανονισμό (ΕΟΚ) αριθ. 355/77 του Συμβουλίου.

2. Η έγκριση του προγράμματος αφορά μόνο τα σχέδια τα οποία θα κατατεθούν πριν από την 1η Μαΐου 1984.

Άρθρο 2

Η παρούσα απόφαση απευθύνεται στην Ελληνική Δημοκρατία.

Βρυξέλλες, 29 Νοεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 332 της 27. 11. 1982, σ. 1.

(3) ΕΕ αριθ. L 186 της 30. 6. 1982, σ. 61.